สั่งออมสินอุ้มธอส.ให้กู้บ้าน
คลังสั่งออมสินอุ้ม ธอส. เงินต้นทุนต่ำทำบ้านประชารัฐ คิดดอกเบี้ย 2% นาน 5 ปี
3 ก.พ. 2559

คลังสั่งออมสินอุ้ม ธอส. เงินต้นทุนต่ำทำบ้านประชารัฐ คิดดอกเบี้ย 2% นาน 5 ปี
นายสุรชัย ดนัยตั้งตระกูล ประธานธนาคารอาคารสงเคราะห์ (ธอส.) เปิดเผยว่า กระทรวงการคลังได้เจรจาเงินกู้จากธนาคารออมสิน ที่จะปล่อยให้ ธอส.นำไปใช้ในการปล่อยสินเชื่อให้กับผู้มีรายได้น้อยสำหรับซื้อที่อยู่อาศัย ในโครงการบ้านประชารัฐเฟสแรกที่จะเปิดตัวเดือน มี.ค.นี้ โดยจะเสนอให้คณะรัฐมนตรี (ครม.) พิจารณาให้ความเห็นชอบในสัปดาห์หน้า
ทั้งนี้ การเจรจาได้ข้อสรุปว่าธนาคารออมสินจะปล่อยกู้ให้ กับ ธอส.ในอัตราดอกเบี้ย 2.29% จากเดิมที่ธนาคารออมสินจะ คิด 2.9% รวมทั้งธนาคารออมสินจะไม่มีการจำกัดเพดานเงินให้กู้ โดยเบื้องต้น ธอส.จะขอกู้ก่อนวงเงิน 5 หมื่นล้านบาท หากไม่เพียงพอก็จะขอกู้เพิ่มเติม โดยการกู้เงินครั้งนี้จะเป็นรูปแบบธนาคารออมสินนำเงินมาฝากไว้ที่ ธอส.
สำหรับการปล่อยกู้ให้ผู้ซื้อบ้านประชารัฐนั้น ธอส.จะปล่อยกู้ให้กับผู้มีรายได้น้อยที่มาซื้อบ้านประชารัฐเฟสแรก ในอัตราดอกเบี้ยคงที่ 2% เป็นระยะเวลา 5 ปี โดยรัฐบาลจะชดเชยดอกเบี้ยให้กับ ธอส. ปีละ 1% ซึ่งเดิมจะชดเชยให้แค่ 3 ปี แต่ ธอส.ขอให้ขยายเวลาการชดเชยเป็น 5 ปี เพื่อให้ผู้มีรายได้น้อยไม่มีภาระผ่อนบ้านในระยะเริ่มต้นมากเกินไป หลังจากนั้น ธอส.จะปรับขึ้นอัตราดอกเบี้ยเงินกู้เล็กน้อย
"การปล่อยกู้โครงการบ้านประชารัฐ จะเป็นการเปลี่ยน รูปแบบของการปล่อยกู้ให้กับผู้มีรายได้น้อยของประเทศครั้งใหม่ จะเป็นประโยชน์กับสังคมและเศรษฐกิจอย่างมาก" นายสุรชัย กล่าว
นายสุรชัย กล่าวว่า โครงการบ้านประชารัฐเฟสแรก ธอส.นั้น ธนาคารกรุงไทย ธนาคารอิสลามแห่งประเทศไทย (ไอแบงก์) จะนำบ้านที่อยู่อาศัยที่เป็นสินทรัพย์รอการขาย (เอ็นพีเอ) ออกขายร่วมกับผู้ประกอบการที่จะนำที่อยู่อาศัยราคาไม่แพงมากนัก มาเข้าร่วมโครงการจำนวนกว่า 1,500 รายการ เพื่อให้ผู้มีรายได้น้อยมาซื้อ
สำหรับความคืบหน้าในการสรรหากรรมการผู้จัดการ ธอส.คนใหม่ นายสุรชัย กล่าวว่า ได้สั่งการให้เจ้าหน้าที่ดำเนินการรวบรวมเอกสารตามที่คณะกรรมการสรรหาได้เสนอชื่อคนที่เป็นกรรมการผู้จัดการคนใหม่ บรรจุในวาระการประชุมคณะกรรมการของธนาคาร ประมาณวันที่ 20 ก.พ.นี้ เพื่อให้คณะกรรมการพิจารณาอนุมัติเห็น ชอบ ทำให้ธนาคารมีกรรมการ ผู้จัดการมาขับเคลื่อนการบริหาร เนื่องจากมียังโครงการที่ต้อง สนับสนุนนโยบายของรัฐบาลอีกหลายเรื่องต้องทำ